Predkladacia správa

	 
	Predloženie Správy o stave a rozvoji malého a stredného podnikania a jeho podpore v Slovenskej republike vláde SR ukladá uznesenie vlády SR č. 726 z 13. septembra 2000. Jej spracovaním poveruje MH SR každoročne Národnú agentúru pre rozvoj malého a stredného podnikania. 

	Kategória malého a stredného podnikania je v rámci rozvinutých ekonomík považovaná za najpružnejšiu, najefektívnejšiu, najprogresívnejšiu, a teda aj najdôležitejšiu súčasť ekonomiky. Z tohto dôvodu krajiny EÚ, ale aj iné rozvinuté krajiny, venujú stavu MSP maximálnu pozornosť a sústavne prijímajú opatrenia na jeho rozvoj. Ich štatistiky svedčia o tom, že podpora malého a stredného podnikania sa stala v posledných 20 - 25 rokoch významnou súčasťou celkovej hospodárskej stratégie ekonomicky vyspelých krajín.

	Pri hodnotení stavu MSP na Slovensku v roku 2001 je možné pozorovať pokračovanie v postupnom zlepšovaní dynamiky rastu MSP, ktoré nastalo v roku 2000 po jeho zhoršení v rokoch 1998 a 1999. Došlo k zvýšeniu počtu malých a stredných podnikov, ako u fyzických tak aj právnických osôb, k zvýšeniu podielu na zamestnanosti a pridanej hodnote. Uvedené údaje ukazujú, že napriek všetkým problémom, ktoré v tejto oblasti existujú, môžeme konštatovať, že z hľadiska dosahovaných štrukturálnych výsledkov úloha tohto sektora v ekonomike rastie. To je významné najmä v kontexte prípravy vstupu Slovenska do EÚ a zvyšovania konkurencieschopnosti našich MSP. Štatistika potvrdzuje, že sektor MSP dosahuje porovnateľné parametre ako v krajinách EÚ, tak aj v krajinách V4.  Dôkazom tejto skutočnosti je aj otvorenie a bezproblémové predbežné uzatvorenie kapitoly MSP v rámci prístupového procesu SR k  EÚ v roku 2000.

	Hlavným problémom MSP však stále zostávajú nedostatočne priaznivé podmienky na podnikanie. Vytvorenie priaznivých podmienok na podnikanie v sektore MSP však v žiadnom prípade neznamená zvýhodňovanie malých a stredných podnikov či ich časti oproti iným, ale znamená vytváranie takého podnikateľského prostredia, ktorého parametre umožnia rýchly rozvoj malých a stredných podnikov a ich efektívne fungovanie.

	V správe na základe získaných údajov od Štatistického úradu SR, spolupracujúcich rezortov, organizácií podnikateľskej sféry, siete regionálnych a poradenských centier a Národnej agentúry pre rozvoj malého a stredného podnikania,  je zhodnotený stav a rozvoj malého a stredného podnikania (MSP) na Slovensku v roku 2001. Súčasne sú v nej hodnotené aj existujúce formy jeho podpory za uplynulé obdobie. Je členená do ôsmich kapitol, v ktorých sú rozvedené dôležité aspekty vplývajúce na rozvoj malého a stredného podnikania, vrátane jeho podpory zo štátneho rozpočtu, Fondu PHARE a iných zahraničných zdrojov.

	V prvej kapitole je uvedená stručná charakteristika správy. V druhej kapitole je poukázané na vplyv legislatívneho a regulatórneho prostredia, finančného ako aj  administratívneho zaťaženia na rozvoj malého a stredného podnikania v uplynulom roku, čo predstavuje hlavné dominanty ovplyvňujúce jeho vývoj. V tretej kapitole je na základe štatistických údajov charakterizovaný vývoj a stav MSP v roku 2001 vrátane jeho dynamiky. Štvrtá, piata a šiesta kapitola sú venované jednotlivým druhom podpory MSP, pričom vo štvrtej je uvedená podpora zo štátneho rozpočtu, v piatej z Fondu PHARE a v šiestej kapitole z iných zahraničných zdrojov. V siedmej kapitole je uvedený návrh opatrení na najbližšie obdobie, ktorých realizácia by umožnila zvýšiť dynamiku rozvoja MSP v nasledujúcom období. Ôsmou kapitolou je záver. Prílohu tvoria doplňujúce údaje k správe, tabuľky a grafy.

	Materiál nemá finančný, ekonomický, environmentálny vplyv ani vplyv na zamestnanosť.

	Materiál bol predmetom medzirezortného pripomienkového konania a na rokovanie vlády SR sa predkladá bez rozporov.